Բեատա Շիդլո

Բեատա Շիդլո (, ), լեհ քաղաքական գործիչ, Լեհաստանի վարչապետը 2015-2017 թվականներին։

Կենսագրություն 
Ծնվել է 1963 թվականի ապրիլի 15-ին Օսվենցիմում, մեծացել է Բջեշչե քաղաքից ոչ հեռու, որտեղ նրա հայրը հանքագործ է աշխատել։

1989 թվականին ավարտել է Կրակովի Յագելոնյան համալսարանի ազգագրության ֆակուլտետը։ 1989-1995 թվականներին եղել է Յագելոնյան համալսարանի փիլիսոփայության և պատմության ֆակուլտետի ասպիրանտ։ 1997 թվականին ավարտել է Վարշավայի տնտեսագիտության դպրոցում մշակույթի մենեջերների համար ասպիրանտուրան, իսկ 2001 թվականին՝ Կրակովի տնտեսագիտական համալսարանի ասպիրանտուրան, որտեղ սովորել է տարածքային կառավարում։

1987 թվականից մինչև 1995 թվականը աշխատել է որպես Կրակովա քաղաքի պատմական թանգարանի ասիստենտ, ավելի ուշ տեղափոխվել է Լիբենժի մշակութային կենտրոն։ 1997-1998 թվականներին եղել է Բջեշչեի մշակութային կենտրոնի տնօրեն։ 1998 թվականին ընտրվել է Բջեշչեի քաղաքապետի պաշտոնում, որտեղ աշխատել է մինչև 2005 թվականը։ Նա նաև Օսվենցիմի խորհրդի անդամ էր՝ 1998-2002 թվականներին համերաշխության ընտրարշավից։ 2004 թվականին դարձել է Բժեշչե քաղաքի կամավոր հրդեհային պահպանության դեպարտամենտի փոխնախագահ։

2005 թվականին անդամակցել է «Իրավունք և արդարություն» կուսակցությանը, ընտրվել Սեյմի անդամ, վերընտրվել է 2007 և 2011 թվականներին։ 2010 թվականից «Իրավունք և արդարություն» կուսակցության ղեկավարի տեղակալն է։

2015 թվականի հոկտեմբերի 25-ի խորհրդարանական ընտրություններում «Իրավունք և արդարություն» կուսակցությունը մեծամասնություն է ստացել և Լեհաստանի վարչապետի պաշտոնում առաջադրված Բեատա Շիդլոն կառավարություն է ձևավորել։

2017 թվականի դեկտեմբերի 7-ին Լեհաստանի վարչապետի պաշտոնից հրաժարականի դիմում է ներկայացրել «Իրավունք և արդարություն» կուսակցության քաղաքական խորհրդին, դիմումը հաստատվել է նույն օրը։ Նրան փոխարինած Մատեուշ Մորավեցկու կառավարությունում զբաղեցրել է վարչապետի տեղակալի պաշտոնը։

2019 թվականին մասնակցել է Եվրոպական խորհրդարանի ընտրություններին, ստացել պատգամավորի մանդատը՝ հավաքելով 525 811 ձայն։ 2019 թվականի հունիսի 3-ին Եվրախորհրդարան ընտրվելու կապակցությամբ դադարեցրել Է փոխվարչապետի պարտականությունների կատարումը։

Ամուսնացած է, ունի երկու որդի։

Ծանոթագրություններ 

Կրակովի համալսարանի շրջանավարտներ
Լեհաստանի վարչապետներ
Լեհաստանի քաղաքական գործիչներ
Լեհ ազգագրագետներ
Կին վարչապետներ
Լեհաստանի կին քաղաքական գործիչներ